জঙ্গলমহলে বিশেষ নজর নির্বাচন কমিশনের

কলকাতা: ষষ্ঠ দফার নির্বাচনকে পাখির চোখ করে বিশেষ সতর্কতা অবলম্বন করতে চাইছে জাতীয় নির্বাচন কমিশন(Election Commission of India)। ষষ্ঠ দফায় জঙ্গলমহলের মাওবাদী অধ্যুষিত অঞ্চল রয়েছে। আর তাই লেফট উইংস এক্সট্রিমিস্ট এরিয়া বা মাওবাদী অধ্যুষিত এলাকা হিসাবে জঙ্গলমহলকে অতিস্পর্শকাতর হিসেবে চিহ্নিত করেছে জাতীয় নির্বাচন কমিশন । সেই কারণে এই অঞ্চলে সমস্ত বুথে এক সেকশন করে কেন্দ্রীয় বাহিনী মোতায়েন করার পরিকল্পনা রয়েছে নির্বাচন কমিশনের।

জঙ্গল মহলের উপরে কড়া নিরাপত্তা ব্যবস্থা, জোরদার নজরদারি চালানোর পরিকল্পনা রয়েছে নির্বাচন কমিশনের । আগামীকাল দিল্লি থেকে সরাসরি সকাল আটটায় কলকাতা বিমান বন্দর থেকে সড়ক পথে রাজ্য নিযুক্ত বিশেষ পুলিশ পর্যবেক্ষক অনিল কুমার শর্মা প্রথমে পুরুলিয়া যাবেন। তারপর বাঁকুড়া এবং ঝাড়গ্রামে যাবেন বলে খবর কমিশন সূত্রে। তাঁর এই সফরে এই তিন জেলার পুলিশ সুপার এবং জেলা নির্বাচনী আধিকারিকদের সঙ্গে বৈঠক করবেন বিশেষ পুলিশ পর্যবেক্ষক অনিল কুমার শর্মা।

আরও পড়ুন: নির্বাচন কমিশনকে কী নির্দেশ সুপ্রিম কোর্টের?

তার পরে জঙ্গল মহলের সফর শেষ করে সোমবার পঞ্চম দফার নির্বাচনের জন্য ব্যারাকপুর , বনগাঁও , হাওড়া এবং হুগলি সহ বাকি লোকসভাকেন্দ্রগুলিতে পরিদর্শন করার প্রবল সম্ভাবনা আছে বলে মুখ্য নির্বাচনী আধিকারিক দফতর সূত্রের খবর।